Diefstal van verkeersligbatterye bly ŉ probleemFoto: Stad Kaapstad/ANA Stad Kaapstad doen ŉ beroep op die publiek om diefstal van infrastruktuur aan te meld, aangesien diewe steeds verkeersligbatterye teiken. Die ononderbroke kragtoevoer (UPS)-batterye en -eenhede word gesteel en dit hou verkeersligte aan die brand tydens kragonderbrekings. Felicity Purchase, burgemeesterskomiteelid van vervoer, het Woensdag in ŉ verklaring gesê die stadsraad het die finansiële jaar, wat op 30 Junie tot ŉ einde gekom het, sowat R6 571 000 spandeer om die UPS-batterye te vervang en weer te installeer. Purchase het gesê die afgelope drie weke is nog 87 UPS-batterye, ter waarde van R124 000 by 15 kruisings gesteel. Die voorvalle het in Mitchells Plain, Kuilsrivier, Eersterivier, Athlone, Khayelitsha, Gordonsbaai, Bothasig, Stikland, Parow, Grassy Park en Airport Industria plaasgevind. Sy het gesê die diefstal en skade van munisipale infrastruktuur is ŉ vermorsing van die stadsraad se hulpbronne in ŉ kritieke tyd waar die Covid-19-pandemie beveg word. “Ons kan nie bekostig om voortdurend gesteelde batterye by ons verkeersligte te vervang nie. Vandalisme en diefstal is onaanvaarbaar. Die UPS-batterye help ons om verkeersligte aan te hou wanneer daar beurtkrag is.” Sy het gesê motoriste sal die las dra van die diefstal, omdat dit tot groter verkeersopeenhopings sal lei nou dat die verkeer toeneem. Purchase doen ŉ beroep op die publiek om waaksaam te wees by verkeersligkruisings en enige inligting aan te meld wat owerhede kan help om diefstal te voorkom. Die handelsmerk “Vision and Royal” is op die UPS-batterye aangebring. Oortreders sal vervolg word kragtens die Wysigingswet op Geregtelike Aangeleenthede.